นายกรัฐมนตรี กำชับกระทรวงมหาดไทย ดูแลพื้นที่ค้าขายของประชาชน หลังได้รับการร้องเรียน เนื่องจากได้รับผลกระทบจากการจัดระเบียบ
นายกรัฐมนตรี กำชับกระทรวงมหาดไทย ดูแลพื้นที่ค้าขายของประชาชน หลังได้รับการร้องเรียน เนื่องจากได้รับผลกระทบจากการจัดระเบียบนางนฤมล ภิญโญสินวัฒน์ โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า นายกรัฐมนตรี แจ้งให้ที่ประชุมทราบถึงผลสำเร็จการประชุมสุดยอดอาเซียนที่ผ่านมา โดยขอบคุณทุกฝ่ายที่ร่วมมือกันเป็นเจ้าภาพครั้งนี้นอกจากนี้ยังแจ้งให้ทราบว่า กรุงเทพฯ และจังหวัดสุโขทัย ได้รับคัดเลือกจากยูเนสโกประกาศให้เป็น 2 ใน 66 เครือข่ายเมืองสร้างสรรค์แห่งใหม่ หรือ creative City Network กรุงเทพฯ เป็นเมืองสร้างสรรค์ สาขาการออกแบบ ขณะที่จังหวัดสุโขทัย ได้รับคัดเลือกในสาขาหัตถกรรมและศิลปะพื้นบ้านนายกรัฐมนตรี ยังฝากถึงกระทรวงมหาดไทย ให้ดูแลพื้นที่ค้าขายของประชาชน หลังจากได้รับเรื่องร้องเรียนถึงปัญหาความเดือดร้อนจากการจัดระเบียบที่ผ่านมา จึงฝากให้กระทรวงมหาดไทย ดูแลพื้นที่ค้าขายให้กับประชาชน โดยเร่งด่วนเพื่อไม่ให้เกิดความเดือดร้อน ให้แล้วเสร็จภายในเดือนพฤศจิกายนนี้ขณะที่ นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ได้เสนอต่อที่ประชุมทราบว่า การประชุมคณะรัฐมนตรีอย่างเป็นทางการ นอกสถานที่ที่จังหวัดกาญจนบุรี-ราชบุรี ระหว่างวันที่ 11-12 พฤศจิกายนนี้ ซึ่งตรงกับช่วงเทศกาลลอยกระทง จึงอยากเสนอให้คณะรัฐมนตรีใช้กระทงเดียวกันเพื่อเป็นการช่วยลดขยะและมลภาวะ แต่ก็ไม่ได้เป็นมติของที่ประชุมแต่อย่างใด